„Miles gloriosus" preusmjerava ovdje. Za Plautovu komediju, v. Hvalisavi vojnik (Plaut).
**Razmetljivac** ili **hvališa** (starogrčki:  / *alazṓn*) jedan je od tipskih likova u grčkoj komediji. Taj lik stoji nasuprot liku vragolana (εἴρων / *eirôn*). Razmetljivac je lik koji se pompezno i bombastično hvali svojim lažnim ili daleko preuveličanim postignućima. Dve temeljne podvrste ovog lika, koje osobito dolaze do izraza u rimskoj palijati, jesu **ljutiti starac** (lat. *senex iratus*) i **hvalisavi vojnik** (lat. *miles gloriosus*).

*Miles gloriosus*
-----------------

*Miles gloriosus* (doslovno, "vojnik-hvališa") tipski je lik razmetljivog vojnika iz rimske komedije, u koju je svakako prešao iz nove atičke komedije, možda uz određeni uticaj i italske atelanske igre, u kojoj je takođe postojalo nekoliko osnovnih tipskih likova. Varijacije ovog lika od tada pa sve do danas pojavljuju se i u drami i u drugim književnim i scenskim delima. Lik hvalisavog vojnika u osnovi potiče od lika razmetljivca *(alazôn)*, koji se sreće već u staroj atičkoj komediji, npr. lik boga Dionisa u Aristofanovim *Žabama*. Danas se izraz *"miles glorosus"* može upotrebiti da označi pozera, sujetnog hvalisavca koji sebe obmanjuje svojim navodnim postignućima i sl.

Plautova komedija *Miles gloriosus* nosi naslov po jednom od glavnih likova, Pirgopoliniku, čije ime na grčkom znači "osvajač mnogih kula". Ovaj lakoverni "hvalisavi vojnik" otvoreno se i često razmeće svojom navodnom veličinom, ratnim pobedama, privlačnošću za koju se žene lepe, a drugi likovi u komadu pretvaraju se da mu se dive istovremeno kujući planove da ga nasamare. Stephen Sondheim, Burt Shevelove i Larry Gelbart napisali su, oslanjajući se u velikoj meri na Plauta, mjuzikl *A Funny Thing Happened on the Way to the Forum*, u kome se pojavljuje i ratnik nazvan Miles Gloriosus.

Najpoznatije Shakespeareove upotrebe ovog lika jesu beznačajni kapetan Parolles u komadu *Sve je dobro što se dobro svrši* i Falstaff u komadima *Henry IV, Deo 1*, *Deo 2* i *Vesele žene vindzorske*.

U komediji *dell'arte* stalni lik Kapetana zapravo je antički *miles gloriosus*.

Jedan primer u muzici jeste naslovni lik u operi *Háry János* Zoltána Kodálija.

U kompjuterskoj igri The Elder Scrolls III: Morrowind postoji jedan lik koji se zove Miles Gloriosus i hvali se svojim vojničkim postignućima.

*Senex iratus*
--------------

*Senex iratus* (doslovno, "besni starac") druga je podvrsta razmetljivca *(alazṓn)* kao lika koji se razvio u sklopu nove atičke komedije i odatle prešao u rimsku palijatu. Ljutiti starac je lik koji stalno besni i preti, redovno je opsednut nekom idejom, a najčešće je iznimno lakoveran.

Cilj ovog starca obično je da spreči ljubav komičnog junaka i njegove drage, a njegova moć da to i postigne izvire iz njegovog ugleda u društvu i materijalnog bogatstva. U grčkoj i rimskoj komediji ovaj je lik vrlo često mladićev otac i stoga njegov protivnik. Kasnije, on je češće otac junakinje koji je tera da se oženi za nekog čoveka koga ona ne voli; takav se lik, na primer, pojavljuje u Shakespeareovim komadima *San letnje noći*, gde on ne uspe u svojoj nameri, pa se drama može smatrati komedijom, i *Romeo i Julija*, gde je on dovoljno uspešan da se komad smatra tragedijom.

Pantalone u komediji *dell'arte* ima istu funkciju kao antički *senex iratus*.

Northrop Frye u knjizi *Anatomy of Criticism* smatra da svi smešni postupci koji imaju za cilj da nešto spreče u osnovi predstavljaju varijante temeljne funkcije "ljutitog starca".

Vidi još
--------

* Bômolochus
* Lakrdijaš
* Vragolan
* Lukavi rob
* Parazit

Literatura
----------

* Carlson, Marvin. 1993. *Theories of the Theatre: A Historical and Critical Survey from the Greeks to the Present.* Expanded. Ithaca and London: Cornell University Press. ISBN 978-0-8014-8154-3.
* Janko, Richard, trans. 1987. *Poetics with Tractatus Coislinianus, Reconstruction of Poetics II and the Fragments of the On Poets.* By Aristotle. Cambridge: Hackett. ISBN 0-87220-033-7.

Eksterni linkovi
----------------

* Funkcije likova prema Northropu Fryeu Arhivirano 2009-03-18 na Wayback Machine-u